SKRIFTLIG FORESPØRGSEL E-4094/00

af Jorge Hernández Mollar (PPE-DE) til Kommissionen

(10. januar 2001)

Om: EU og husdyrracers uddøen

Gårdene verden over affolkes uafladeligt. Ifølge en netop offentliggjort FAO-rapport uddør der hver uge to af de dyreracer, som er fremavlet af mennesker. I nogle EU-lande som f.eks. Spanien, er situationen foruroligende, eftersom 69 husdyrracer er udryddelsestruede, og af disse befinder de 22 sig på et kritisk stade.

Der er tale om en beklagelig situation, idet der ifølge eksperterne er tale om en yderst værdifuld arvemasse, og fordi tabet af genetisk diversitet medfører, at de enkelte racer bliver mere sårbare.

Kan Kommissionen på baggrund af denne foruroligende situation oplyse, hvad EU gør for at beskytte de udryddelsestruede husdyrracer i betragtning af, at den biologiske mangfoldighed er afgørende for at kunne bekæmpe sygdomme og skadedyr?

Svar afgivet på Kommissionens vegne af Franz Fischler

(16. februar 2001)

Siden 1993 og i hele programmeringsperioden, der udløb i 1999, godkendte Kommissionen programmer med henblik på at fremme opdræt af udryddelsestruede husdyrracer i de fleste medlemsstater. Programmerne var blevet udfærdiget med henblik på at opfylde et af formålene med de landbrugsmiljøprogrammer, der er omhandlet i artikel 1, litra c), i Rådets forordning (EØF) nr. 2078/92 om miljøvenlige produktionsmetoder i landbruget, samt om naturpleje(1), og som går ud på at fremme driften af landbrugsarealer på vilkår, der beskytter og forbedrer den genetiske diversitet. Fællesskabets indsats på dette område fortsætter i perioden 2000-2006 som led i Rådets forordning (EF) nr. 1257/1999 af 17. maj 1999 om støtte til landdistrikternes udvikling fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(2), der samler alle foranstaltninger om støtte til udvikling af landdistrikterne, herunder formålene med forordning (EØF) nr. 2078/92, i en enkelt retsakt.

Som led i forordningen, herunder de i artikel 22-24 omhandlede miljøforanstaltninger for landbrugsarealer, ydes der støtte til landbrugere, som i mindst fem år anvender produktionsmetoder, der beskytter miljøet og bevarer naturområder. Støtten skal bl.a. bidrage til at bevare den genetiske diversitet. I artikel 13 i Kommissionens gennemførelsesforordning (EF) nr. 1750/1999 af 23. juli 1999 om gennemførelsesbestemmelser til Rådets forordning (EF) nr. 1257/1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL)(3) er det fastsat, at støtten til miljøforanstaltninger for landbrugsarealer kan omfatte en forpligtelse til at opdrætte dyr af udryddelsestruede lokale racer. I de fleste af de programmer for udvikling af landdistrikterne, der er udarbejdet af medlemsstaterne og godkendt af Kommissionen for programmeringsperioden 2000-2006, er der fastsat landbrugsmiljøpræmier for opdræt af udryddelsestruede lokale racer.

På denne baggrund mener Kommissionen, at den allerede har iværksat de foranstaltninger, der er nødvendige for at beskytte udryddelsestruede husdyrracer.

(1) EFT L 215 af 30.7.1992.

(2) EFT L 160 af 26.6.1999.

(3) EFT L 214 af 13.8.1999.